În general, procesele bioenergetice sunt determinate de un consum vizibil de alimente şi energie, şi de un consum invizibil determinat de mediul fizic şi social. Astfel, s-a stabilit că metabolismul poate fi puternic influențat de o serie de factori externi, ca de exemplu: alternanța zi – noapte, lumină – întuneric, câmpul magnetic terestru, intensitatea câmpului magnetic atmosferic şi de influențe de ordin informațional. Fiecare dintre aceştia participă la randamentul energetic al fiecărui individ ca sistem biologic fizico-chimic deschis.

Consumul energetic al unei persoane se poate determina; pentru un adult de 70 kg, care efectuează o activitate medie, cheltuiala energetică este de 2500 kcal/zi (în funcție de condiții, aceasta poate varia între 1500 şi 9000 kcal/zi). Cheltuiala energetică nu poate scădea sub o anumită limită, întrucât chiar şi în repaus fizic şi intelectual în mediu de neutralitate termică există un metabolism bazal care exprimă nevoile minime ale celulei.

Calmul psihic desăvârşit şi neutralitatea termică determină metabolismul bazal.

În activități sedentare cheltuiala energetică este ceva mai ridicată (metabolism bazal × 1,5).

Metabolismul de activitate, în condiții de tensiune fizică şi psihică moderată, implică o cheltuială energetică mai ridicată.

(Adaptat după Manualul de Științe, clasa a XII-a, Mihaela Garabet, Sanda Fătu, Gabriela Apostol, Dana Bobocea)